חודשיים לאחר תחילת הקמת המכשול הימי בחוף זיקים, משרד הביטחון מפרסם תמונות ראשונות מהעבודות. המכשול, שאורכו 200 מטרים, נועד למנוע פעילות טרור דרך הים. ליברמן: "יכולות הסיכול שלנו הולכות ומתחזקות"
לפני קצת יותר מחודשיים החל משרד הביטחון להקים את המכשול הימי בחוף זיקים, שנועד למנוע חדירות מרצועת עזה דרך הים. ההחלטה על הקמת מכשול ימי משודרג התקבלה במשרד הביטחון כלקח ממבצע "צוק איתן", שבמהלכו הצליחה חוליית מחבלים לחדור לשטח ישראל דרך החוף. היום (ראשון) חשפו מנהלת גבולות ותפר ואגף ההנדסה והבינוי במשרד הביטחון תמונות ראשונות מהעבודות.
אורכו של המכשול 200 מטרים ורוחב הבסיס 50 מטר, שעליה גדר בגובה שישה מטרים. על הגדר יותקנו אמצעים נוספים שיספקו כיסוי מלא לים מפני חדירות והוא יהיה עמיד לתנאי הים. המהלך מכוון נגד יחידת הקומנדו הימי של חמאס, "זרוע העילית" שמתאמנת כבר שנים רבות וממשיכה לשפר את יכולותיה - אך נחשפה רשמית על ידי הארגון רק ב-2014.
שר הביטחון, אביגדור ליברמן, אמר: "העבודות להקמת המכשול סביב רצועת עזה, היבשתי והימי, מתקדמות בקצב מהיר ומרשים. בכל יום שעובר, יכולות הסיכול שלנו סביב הרצועה הולכות ומתחזקות. נמשיך להגן על אזרחי ישראל כשצריך בעוצמה וכשצריך בחוכמה".
ראש מנהלת גבולות ותפר, תא"ל ערן אופיר, הוסיף: "אנחנו עובדים בכל הכוח על סיום העבודות על המכשול הימי שצפויות להסתיים עד סוף השנה. המכשול, מסוג שובר גלים בלתי חדיר, יורכב משלוש שכבות, בהן: שכבה מתחת לפני הים, שכבה נוספת שתורכב מאבן שריון ושכבה שלישית של גדר "תלתלית". נוסף לשלוש השכבות, גדר נוספת ("שעון החול") תקיף את המתחם שייתן מענה לאיום הביטחוני".
הקומנדו הימי של חמאס נחשב ליחידת עילית של הזרוע הצבאית, והוא מונה קרוב למאה לוחמים שעוברים אימונים אינטנסיביים וקשים. חמאס דואג שהיחידה תישאר ממודרת ולפני מבצע "צוק איתן" חשף רק את אימוני אנשיה שנערכו על גבי סירות מהירות ועל חוף ימה של הרצועה. איכות האימונים והיכולות הגבוהות יחסית של הקומנדו הימי של חמאס מצביעות על כך שאנשיו מקבלים סיוע ואימונים מגורמים חיצוניים כמו אירן.
מעבר לאימונים התכופים בחופי הרצועה של כ-200 צוללני יחידת הקומנדו הימי, חמאס עבר זה מכבר לייצור עצמי של מערכות הצלילה ללוחמיו, על רקע השמדת מרבית מנהרות ההברחה ברפיח על ידי הצבא המצרי. מדובר במערכת נשימה סגורה שמאפשרת לצוללן לשהות מתחת למים לאורך מספר קילומטרים, בחתימה נמוכה, ובלי סימני זיהוי.
ההנחה הרווחת במערכת הביטחון היא שחמאס יפעיל שוב את כוחות יחידת הקומנדו שלו במלחמה הבאה, הפעם באופן מוצלח ויעיל יותר, בין היתר באמצעות צלילה והגעה לארובות תחנת הכוח שבדרום אשקלון - מרחק של ארבעה קילומטרים בלבד בקוי אווירי מצפון הרצועה. מערך הימי של חמאס נחשב לזרוע עילית בארגון, בדומה למערך המנהרות.
מאז סיום מבצע "צוק איתן" הזרוע הצבאית של חמאס מנסה לגבש את ההפתעה החדשה שתציג בסיבוב הלחימה הבא מול ישראל: אחרי שבחמאס הפנימו כי מערכת "כיפת ברזל" מעניקה לישראל תשובה מוחצת לרקטות של הארגון, בין אם קצרות הטווח או ארוכות הטווח, הם הבינו כי עליהם למצוא פרצה אחרת שתאפשר להם לפגוע בה.
בחודשים האחרונים סוכלו מספר ניסיונות של הברחת אמצעי לחימה וציוד צלילה תומך לחימה לחמאס. החיסול לפני כשנה וחצי בטוניסיה של המדען הפלסטיני מוחמד א-זאוורי היה, לפי פרסומים זרים, בגלל שתכנן כלי שייט קטנים לצלילה.
מנגד, בצה"ל הרבו באחרונה לתקוף במהלך פעולות התגובה נגד חמאס ולפגוע בכוח הימי של הארגון – הבסיסים, הסירות ומחסני ציוד בעזה. רק בשבוע שעבר, בעקבות הצתת עמדה צבאית והמשך טרור העפיפונים, תקף צה"ל שתי מטרות טרור של הכוח הימי של ארגון הטרור חמאס - כך לפי הודעת דובר צה"ל. "ארגון הטרור חמאס הוא האחראי הבלעדי למתרחש ברצועת עזה מעל ומתחת לקרקע, והוא יישא בהשלכות לפעולות הטרור המתבצעות מעזה כנגד אזרחי ישראל וריבונותה", הדגישו אז.
עצם קיום היחידה נחשף רשמית רק במרס 2014, לאחר שאחד ממפקדי הזרוע הצבאית של חמאס איברהים אלע'ול נהרג בפיצוץ מסתורי בעזה. בסרטון שהופץ אז לזכרו נראים פעילי היחידה כשהם שטים על גבי סירות, מבצעים סריקות בחופי עזה ומשגרים רקטות לאורך קו החוף. בסרטון גם הופיעו קטעים של אלע'ול באימונים וצוואתו. לדברי מקורות ברצועת עזה, מטרת היחידה לאפשר לארגון חמאס לנהל קרבות גם בלב ים.
במהלך מבצע צוק איתן חדרו אנשי הקומנדו הימי של חמאס לישראל - לאחר שככל הנראה ניסו לתקוף את בסיס חיל הים שנמצא סמוך לחוף. המחבלים זוהו אז על ידי בקרית שליטה ימית של החיל ומיד לאחר הזיהוי הוקפצו אל המקום כוחות גדולים בדמות מסוקים, מזל"טים, טנקים וכוחות חי"ר.
בתיעוד הנדיר מאותו אירוע נראים בבירור פעילי הטרור עולים מן הים ונפגעים מיד על ידי כוחות צה"ל כשהם נתונים תחת אש כבדה. כפי הנראה, הם התכוונו לבצע פיגוע אסטרטגי שעלול היה להפתיע מאוד את ישראל. על המחבלים נמצאו אמצעי לחימה רבים - בהם טילי אר.פי.ג'י, מטענים ורימוני יד.